DA dien voorlegging oor Zuma-aanklagte by NVG inPres. Jacob Zuma. Foto: Elmond Jiyane Die DA het Donderdag sy voorlegging oor die korrupsieaanklagte teen pres. Jacob Zuma by die Nasionale Vervolgingsgesag (NVG) ingedien. Die party voer daarin redes aan waarom Zuma op 783 aanklagtes van korrupsie, bedrog, geldwassery en rampokkery vervolg moet word. Mmusi Maimane, leier van die DA, het gesê die party se voorlegging weerspieël wat die DA nog van die begin af sê, naamlik dat die besluit om die aanklagte teen Zuma te laat vaar irrasioneel was. “Vervolging moet daarom sonder enige vertraging plaasvind,” het Maimane gesê. “In die onwaarskynlike geval dat pres. Zuma inderdaad nuwe materiële en relevante voorleggings het om te maak moet dié voorleggings deur ŉ hof oorweeg word en nie deur Shaun Abrahams, die hoof van die NVG, nie,” het Maimane gesê. Zuma sal nou dokumente moet inhandig met nuwe redes waarom hy nie vervolg moet word nie nadat die appèlhof gelas het dat die besluit deur Mokotedi Mpshe, Abrahams se voorganger, om die aanklagtes teen Zuma te laat vaar, irrasioneel was. Maimane het gesê indien Zuma se voorleggings wel nuwe redes bevat waarom die aanklagte laat vaar moet word, die DA graag ŉ geleentheid sal wil hê om te reageer. “Daarom het ons die NVG versoek om dié voorleggings met alle belanghebbende partye, insluitend die DA, te deel en dat daardie partye 14 dae gegun word om kommentaar te lewer,” het Maimane gesê.